Sæbygård
Sæbygård, hovedgård (sædegård) umiddelbart vest for Sæby i Vendsyssel. Efter at have tilhørt Børglum bispesæde, kronen og flere adelsslægter har den siden 1723 været i slægten Arenfeldts eje, 1797-1921 som stamhus.
På et voldsted omgivet af brede vandfyldte grave ligger den trefløjede hovedbygning. Nordøstfløjen opførtes 1573-76, formentlig af Hercules Midow, for Pernille Oxe, søster til Peder Oxe. Den samtidige sydøstfløj blev ombygget ca. 1750. Sydvestfløjen tilkom i 1746, forbindelsesmuren mod nordvest i 1688. Porttårnets overbygning med ottekantet spir er fra 1861. 
Hovedbygningen er siden 1988 blevet restaureret og indrettet til herregårdsmuseum under Nordjyllands Kystmuseum.

Sæbygård Skov og Avlsgård omfatter 478 ha; 51 ha af skoven blev fredet i 1929.